足亭張康節南亭也臺數尺亭在其上
作者：李廌
朝代：宋

paragraphs: 人生天地間，海中一浮漚。
欲求無厭心，無乃不勝求。
知足有真樂，不然多悔尤。
淺儒急名譽，夸人矜智謀。
語默偕蟪蛄，生死等蜉蝣。
不如知足者，澹然樂忘憂。
袖手閱萬變，默坐觀九州。
衆舍吾獨存，同波終異流。
君看至足處，無得亦無修。
萬物固皆備，反照靡不周。
昧者彊務外，巧僞日嚮偷。
昔饑止願飽，既飽思膳羞。
昔寒止願溫，既溫思狐裘。
非徒漫自苦，動輒成贅疣。
相圃有足亭，可見好善優。
公孫皆秉哲，克念踐先猷。
欲種豈弟德，求異恩澤侯。
秀嶺聳蒼玦，寒溪摇翠鈎。
雲傳鄧林雨，月送滄浪秋。
曉暝竹烟暗，午薰花氣浮。
凉颸泛南榮，返照過東疇。
所遇皆可樂，觴詠友浮丘。
豈必朝玄圃，弭節夕瀛洲。
永懷樹亭意，足焉此優游。